A Bizottság 184/2004/EK rendelete
(2004. február 2.)
az 1695/2002/EK rendelettel létrehozott, egyes acéltermékekkel kapcsolatos visszamenőleges megfigyelési rendszer megszüntetéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2474/2000/EK tanácsi rendelettel [1] módosított, a behozatalra vonatkozó közös szabályokról, valamint az 518/94/EK rendelet hatályon kívül helyezéséről szóló, 1994. december 22-i 3285/94/EK tanácsi rendeletre [2], és különösen annak 21. cikkére,
tekintettel a legutóbb a 427/2003/EK rendelettel [3] módosított, az egyes harmadik országokból történő behozatalra vonatkozó közös szabályokról, valamint az 1765/82/EGK, 1766/82/EGK és 3420/83/EGK rendelet hatályon kívül helyezéséről szóló, 1994. március 7-i 519/94/EK tanácsi rendeletre [4], és különösen annak 18. cikkére,
a 3285/94/EK rendelet, illetőleg az 519/94/EK rendelet 4. cikkében létrehozott tanácsadó bizottság keretében folytatott konzultációkat követően,
mivel:
ELJÁRÁS
(1) 2002. szeptember 27-én, a Bizottság - huszonegy acéltermékre kiterjedő átfogó vizsgálatot követően - úgy ítélte meg, hogy egyes acéltermékek behozatalának alakulása a közösségi gyártóknál károkat okozhat, és hogy a Közösségnek érdekében áll egy visszamenőleges megfigyelési rendszer kialakítása. Az 1695/2002/EK bizottsági rendelet [5] ezért létrehozott egy visszamenőleges megfigyelési rendszert 14 acéltermék vonatkozásában, nevezetesen: elektromos lemezek (GOES kivételével), fémbevonatú lemezek, szerves bevonatú lemezek, bádogműves termékek, kvart lemezek, széles laposáru, ötvözetlen szokványos rudak és könnyű szelvények, ötvözött szokványos rudak és könnyű szelvények, betonacél, rozsdamentes acélból készült rudak és könnyű profilok, rozsdamentes huzalrúd, rozsdamentes acélból készült huzal, gázcsövek, üreges profilok (valamennyi részletes leírása az említett rendelet 1. mellékletében található).
(2) az 1695/2002/EK bizottsági rendelet (64) preambulumbekezdésben a Bizottság emlékeztetett arra, hogy a megfigyelési intézkedéseknek ugyanolyan időtartamig kell fennállniuk, mint az 1694/2002/EK bizottsági rendelettel [6] egyes acéltermékek behozatalára elrendelt végleges védintézkedéseknek. Az említett végleges védintézkedéseket a 2142/2003/EK bizottsági rendelet [7] 2003. december 3-tól kezdődő hatállyal megszüntette. Ennek következtében meg kell szüntetni a megfigyelési intézkedéseket,
ELFOGADTA EZT A RENDELETET:
1. cikk
Az 1695/2002/EK bizottsági rendelet 3. cikke hatályát veszti.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 2-án.